Mixol Martin
Mixol Martin (ing. Micheál Martin; irl. Mícheál Ó Máirtín; 1 avqust 1960, Kork, Munster[d]) — 2020-ci ilin iyunundan İrlandiya Baş naziri və 2011-ci ilin yanvarından Fianna Fayl sədri olaraq çalışan irland siyasətçi. Kork şəhərində anadan olan Martin siyasətə başlamazdan əvvəl müəllim olaraq çalışdı. 1985-ci ildə Kork Şəhər Şurasına seçildi və 1992–1993-cü illərdə Korkun bələdiyyə sədri olaraq çalışdı. 1989-cu ildə o, indiyə qədər təmsil etdiyi Cənubi-mərkəzi Korkdan İrlandiya Nümayəndələr Palatasına seçildi. 1997-ci il seçkilərində Fianna Faylın qalib gəlməsindən sonra Baş nazir Bertie Ahern Martini Nazirlər Kabinetinə təyin etdi. 2004-cü ildə, Səhiyyə Naziri olduğu müddətdə, Martin bütün İrlandiya iş yerlərində tütün çəkməyin qadağan edilməsi ilə tanındı və İrlandiya dünyada iş yerində siqaret qadağası tətbiq edən ilk ölkə oldu. Elə həmin il Martin Səhiyyə Xidməti İcra Hakimiyyətini təsis etdi. 2009-cu ildə Martin Latın Amerikasına səyahət edən ilk İrlandiya Xarici İşlər Naziri oldu və bu müddətdə irlandiyalı nazirin Kubaya ilk rəsmi səfərini etdi. Martin Şeron Kommins və Hilda Kavukinin oğurlanmasının ardından Xarici İşlər Naziri olduğu dövrdə Xartumu da ziyarət etdi. 2011-ci ilin yanvar ayında Martin Brayan Kouenin rəhbərliyinə etiraz olaraq Xarici İşlər naziri vəzifəsindən istefa verdi. Kouenin Fianna Fayl lideri olaraq istefa verməsinin ardından Martin tezliklə onun yerinə seçildi. Bir neçə həftə sonra, 2011-ci il ümumi seçkilərində Martin Fianna Faylı 57 yer itkisi ilə üzləşdirdi və partiya cəmi 17.4% səs topladı, bu, partiyanın 85 illik tarixində ən pis nəticəsi demək idi. Buna baxmayaraq, liderlikdə qaldı və müxalifət lideri oldu, əksər partiya üzvləri nəticə üçün Martindən çox Koueni günahlandırmağı seçdilər. 2016-cı il ümumi seçkilərində Fianna Faylın performansı əhəmiyyətli dərəcədə yaxşılaşdı və İrlandiya Nümayəndələr Palatasındakı nümayəndəliklərini ikiqat artırdı. Martin müxalifət lideri olaraq qaldı və partiyasını 2020-ci il ümumi seçkilərinə apardı, bu da Fianna Faylın yalnız bir yerlə çoxluğu ilə İrlandiya Nümayəndələr Palatasında ən böyük partiyası olması ilə nəticələndi. Uzun danışıqlardan sonra Martin 27 iyun 2020-ci ildə Baş nazir təyin olundu və uzun müddətdir rəqib olan Fine Qel ilə böyük koalisiyaya rəhbərlik etdi. Koalisiya sazişinin şərtlərinə görə, Martinin sələfi Leo Varadkar Baş nazirin müavini oldu və 2022-ci ilin dekabrında Martin ilə rolları dəyişdirməsi planlaşdırılır.